Вдъхновяваща, успешна и красива – предизвикателството да бъдеш жена

Едно от най-големите предизвикателства на 21-ви век е да бъдеш жена. Но замисляли ли сте се колко грешно и неправилно е разбирането за думата „жена“ напоследък? Лично аз щом чуя тази дума си представям огромен океан, който в зависимост от метереологичните условия (,които можем да ги оприличим като дадени ситуации, през които жената преминава независимо дали иска или не) може да бъде страхотна беда или невероятно красиво вълнение. В единият момент може да разбие малкото корабче на някой мъж, пътуващо с цел „Завоевание“, а в другият – да предостави възможност за един приказен круиз например. За жалост обаче представите за жената в днешно време са плитки и плоски, побиращи се в едно изречение.

*Материални движещи се изкуствени устни, съчетани с ветрила вместо мигли, орлови нокти, които публикуват „дълбоки“ цитати от нечетени книги с цел показност, мания за величие и състезателен дух по отношение на брой харесвания.*

Сигурно е неприятно да си в плен на психичното разстойство, което те кара да си причиниш тези неща без дори да го осъзнаваш. Без да имаш връзка с реалния свят или с моралните ценности, за които толкова упорито се застъпват. Но това е просто прах в очите на хората. За щастие, аз си имам очила. И нямам предвид истинските очила, подпиращи се мързеливо на ушните ми миди. Това, разбира се, е чиста случайност. Имам предвид душевни очила – подобни на розовите очила, които те са сложили. С единствената разлика, че моите са с цвят истина.

Това тук беше едно кратко (Защо кратко? Защото съм убедена, че сте ги виждали и е напълно излишно разстилането на пътека за тях. Та те са на всеки ъгъл!?) описание на настоящата жена – за изкуствената, слабата и комплексирана жена. За щастие, не всички са такива. Би било изключително грешно да слагаме всички под един общ знаменател. Нека насочим фокуса на камерата към нещо малко по-интригуващо, а именно към факта, че те танцуват пленяващо. И естествено не говорим за буквално танцуване (макар че и там можем да забележим страстта, с която го правят – особено в 10:00 сутринта в неделя, танцувайки с купата, изпълнена със смес за палачинки, на Cheri Cheri Lady на Modern Talking.). Те постоянно са в движение – стават рано сутрин, оправят се, гримират се, приготвят си вкусен обяд, ходят на работа, в свободното си време ходят до фитнеса, до банката, до кафенето отсреща, до банята за стотен път да проверят прическата си, до магазина, до пекарната, защото просто им се е прияло от вкусните и топящи се в устата бисквитки на бабата, работеща там. И винаги се движат елегантно. Стъпват леко – понякога плахо, понякога смело. Имам предвид погледнете ги – вечни танцуващи балерини. Носещи в сърцата си нежност, искреност, невинност. Погледът им е изпепеляващ. Завладяващ. Жени мечтателки. Жени, мечти за всеки. Жени, гладни за следващия интересен ден, носещ им поредната задача. Решени и обречени на успех. Не, защото си го просят, а защото водят всекидневни битки (било то с глупавият лаптоп, отказващ да изпълни зададената функция, или пък с раздразнения клиент, който й повишава тон, защото се е успал за работа). Наистина забележителни!

Но знаете ли, драги читатели, няма по-впечатляващо нещо от жена, която не обича да се моли за помощ на този и онзи и разчита единствено на себе си. Упоритостта й е по-силна и свирепа от обезумял гладен вълк, жадуващ за късче месо. А когато няма друг избор ли? Борбата става още по-коварна. Стиска зъби и дерзае, докъдето и докогато може. Ала всяка борба си има край. Ако се окаже един от редките случаи, в които се е примирила с трудността на ситуацията и необходимостта на чужда намеса, тя пита веднъж. Егото е трудно хапче за преглъщане. Но с много вода, имам предвид поне няколко чаши, е възможно да има успех. Погледът й от ядосан преминава в „Нека видим на какво си способен ти?“, а търпението й е опънато като струна на цигулка. Очарователни са. Толкова борбени. Толкова захласнати по изкачването на стълбичката на успеха. Взискателни към себе си. С изгладени дрехи, сресани коси и остър ум. Напръскани с любимия ми парфюм, парфюм „Сарказъм“.

Знаете ли кой е най-красивият аксесоар на жената? Естествено. Усмивката й! Както е казал Чарли Чаплин – ,,Ден без усмивка е изгубен ден!“. Вярвам, че всеки обожава тези жени. И как няма? Те са като зарядно за бързо зареждане – зареждат те с положителна енергия за минути. Ето защо аз не свалям моята от лицето си. Веднъж на един купон едно момче, което не познавах ме заговори и ми каза: „Защо се усмихваш постоянно?“, а аз му отвърнах: „Как така?“. Той продължи: „Усмихваш се на абсолютно всичко, на всеки. Никога не съм виждал толкова щастлив човек?“. Явно ме беше наблюдавал. Аз наистина не знаех какво да кажа. Отговорът ми беше: „Защото смехът е здраве.“. Чак тогава си дадох сметка колко силно оръжие е усмивката. Може да те опияни без дори да си близвал алкохол. Какъв ефект!

Нека сега погледнем една малко по-различна история. Преди време бях прочела статия за следното проучване: поставили един мъж в стая с много жени за някакъв период от време. Той се чувствал чудесно. Единствен сред толкова прекрасни дами. Какво по-хубаво? След това поставили една жена в стая, пълна с голям брой мъже. Това бил адът. Чувствата, които изпитала тя, далеч не били толкова страхотни, а всъщност преобладавала само първата част от тази дума – страх. Защо? Много просто – защото жената е мила, нежна и съвестна. Не би посегнала на мъжа като сексуален обект. Естествено, че историята познава и такива случаи, но те не се вписват в образа на тази зашеметяваща жена, за която говоря аз. Тази жена е като планетата Сатурн – има ужасно много спътници, копнеещи тя да е само за тях. Но тя е изпълнена с чувство за разум. Ако желае някого, то да му се нахвърли като животно против волята му е последното нещо, което ще направи. Тя ще събере информация за него, ще изпипа всеки детайл в себе си и просто ще включи своето чувство за хумор, комуникативните си умения и своя чар. Какъв е шансът това да сработи ли? 99%. Защо? Елементарен отговор:

*„Може да си най-сладката праскова на света. И пак ще се намери човек, който да не обича праскови.“*

Сега нека надникнем към една жена, която също е заслепителна – към жената, която се разпада. Лошите събития се случват и на най-добрите. За жалост няма как да се избегне този сблъсък. И въпреки всички сърцераздирателни емоции, има нещо красиво в сълзите, разхождащи се по бузите й. Има красота в начина, по който се изправя отново и отново. В това как пренебрегва болката и се обгръща със стремеж да изпълзи от тази дупка. Как сама държи ръката си. Тя не обвинява никого, защото си дава сметка, че не всеки вижда красотата й. Всъщност дори тя самата в голям период от време не може да я забележи. Но някои просто предпочитат сребро пред злато. И тя напълно приема избора им. Без тръшкане. Без сълзи. Без обяснения. Тръгва си гордо, затваря вратата и се свлича, облегната на нея. Разкошна е. Точно такава – когато е най-голямата бъркотия в нея. С керливите ризи. С тъмните кръгове под очите. След седмица вече бурята е отминала, а тя продължава да носи своето чадърче, както то е неразделна част от Джимини, малкото сладко щурче от „Пинокио“. Готова за нов епизод. Но с всеки изминал път, тя се изправя по-бързо и по-бързо.

*„Вървя по улицата на новите си високи токчета. Усещам погледите по мен. Чувствам се толкова силна, властна, уверена. В следващия момент стъпвам накриво и се тупвам на земята. Ауч. Чувам коментари и смях по мой адрес от мъжете, които до преди миг ме обожаваха. За момент се почувствах засрамена. Но защо трябваше да бъда? Станах гордо, изтупах се и продължих по пътя си, продумвайки с висок тон: „Добре, че тук няма мъже. Щеше да ме хване срам.“. Мъжете млъкват и започват да я гледат неудобрително.“* Тази история не е моя, но е невероятна бързата смяна на емоциите и вникването на характерите. В рамките на няколко изречения вече имаме изградено мнение за хората без дори да ги познаваме. Не е ли страхотно? Не, че желая да омаловажавам другите герои в историята, но моля ви, концентрирайте се върху поразителната жена. Защото това е един от многото примери, в които отново изправянето на жената лъха на изисканост. Е, в случая не е емоционално изправяне, но съм сигурна, че разбирате смисъла на написаното.

Обект на нашето внимание в последния параграф е жената като майка. Всяка може да стане майка, но не всяка може да бъде майка. Защото майката е най-сериозната професия от всички и както знаем за нея почивка няма. Тя е на длъжност домакиня, лекар, учител, възпитател, съветник, психолог, готвач, любяща съпруга, охранител и какво ли още не? Затова моля ви, обичайте ги тези жени! Не само защото преживяват промените в тялото си, носят деца, раждат ги, грижат се за тях, а и за мъжете си. Обичайте ги, защото просто са за обичане. Макар и понякога мрънкащи и чупещи се. Изразете благодарност, защото те са един прекрасен партньор. Който няма да те предаде, ще бъде мотивацията ти да продължиш, ще бъде причината да се върнеш у дома. Защото те са уютен дом.

Някак си имам желание да говоря още и още за тези великолепни дами, заслужаващи цялото ни уважение и признателност. Но те са безкраен океан. Затова просто ще завърша така:

*„Вълнуващо създание сме жените. За един счупен нокът изпадаме в нервна криза, но като минем през бордюр с джанти за 800лв и викаме: ,,Опа!“.“*

Теолина Христова, Стара Загора